Wushu (deporte)

El wushu (武術, pinyin: wǔshù) o “wushu modernu” ye un deporte de competición, deriváu de les artes marciales chines tradicionales.

Creáronlu na República Popular China después de 1949. La mayoría de les formes (taolu) presentaes a competición, basaes en formes tradicionales, foron concretaes por comités designaos pol gobiernu. Anguaño'l wushu convirtióse nun deporte internacional por entamu de la Federación Internacional de Wushu (IWUF), qu'organiza campeonatos mundiales cada dos años.

 Historia 

Tres la proclamación de la República de China en 1912 por Sun Yat-sen, el país abrióse a la influencia occidental n'ámbitos estremaos: científicu, téunicu, pero tamién deportivu.

Hubo un intentu de repensar les artes marciales tradicionales chines dende una perspeutiva más "moderna": preparación física, métodos de calentamientu, hixene del deportista, conceiciones ximnástiques de los movimientos, etc. Ye dicir, poner en marcha les bases d'una "educación física" de les artes marciales.

 1909 : creación de l'”Asociación Atlética del Conocimientu Marcial” (Jingwu Tiyu Hui) en Shanghai.
 1911 : la Jingwu Tiyu Hui abre escueles per toa China, pero tamién en Saigón (Vietnam), en Singapur, en Malasia…
 1927 : fundación de l'”Institutu Central del Arte Nacional” (Zhong Yang Guo Shu Guan) en Nankín.
 1928 : organización en Nankín de la primer competición nacional d'artes marciales chines pol Institutu Central del Arte Nacional. Oficialidá del términu Shuaijiao pa denomar la llucha derivada del “jiaoli”. 
 1950 : primeres voluntaes polítiques d'unificación del wushu al envís de contribuyir a la salú del pueblu, con motivu d'un gran aconceyamientu de toles provincies chines baxo'l mandu del Partíu Comunista de China.
 1953 : creación del primer festival oficial de Gong fu Wushu de la República Popular China.
 1954 : primeres clases de wushu na Universidá de los Deportes de Nankín.
 1956 : la “Comisión Nacional d'Educación Física” (Guojia Ti Wei) fai una síntesis de dellos estilos del norte de China al envís de crear un boxéu más “deportivu”. Esti estilu foi denomáu Chang quan (puñu llargu o boxéu llargu). Esti Chang quan modernu pretendía ser una síntesis oficial de dellos estilos tradicionales musulmanes: Cha quan, Hua quan, Pao quan y Hong quan, escoyíos poles sos cualidaes ximnástiques (tonicidá, flexibilidá) y coreográfiques.
Creación oficial de la seición wushu nel Centru Nacional de Deportes de Beixín y de doce lligues nes provincies. Política de desarrollu del wushu per aciu de demostraciones con clasificaciones según el nivel de práutica. 
 1957 : entámense competiciones con regles fixes, d'au salen los primeros campeones reconocíos. Desa editóse'l primer reglamentu: “Jing Sai Estáu Lu”, sobre'l Chang quan, el Nan quan y el Taiji quan.
Al empar publicóse un segundu llibru col envís de promover estes disciplines, p'afalar a la mocedá a desarrollar “un espíritu sanu nun cuerpu sanu”. Esti llibru describe les práutiques de competición a mano vacía y con armes, acordies colos niveles.
 1968 : na Revolución Cultural piésllense les escueles de wushu, los profesores son acusaos d'esparder un arte feudal y obligaos a la “reeducación”, y mui bien dellos archivos son destruyíos.
 1972 : en pasando los escesos y destrucciones de la revolución cultural, el gobiernu decidió facer un gran censu nacional d'estilos, escueles y profesores de wushu pelos institutos de deportes de les provincies. Censáronse sobro 200 estilos, y nun s'incluyeron munchos otros inclasificables o incompletos. Nes biblioteques de los institutos de deportes, au taben escaecíos, recoyéronse milenta documentos cinematográficos, escritos, y fotos, que dieron llugar a esposiciones ambulantes.
Al volver les competiciones, el Centru Nacional de Deportes tuvo qu'atopar regles comunes pa la bayura d'estilos prauticaos en China. Tolos estilos tradicionales del norte foron reagrupaos baxo'l términu “Chang quan”, y los del sur baxo'l términu “Nan quan”. Caúna d'estes nueves disciplines fíxose cargu de los criterios comunes y de les particularidaes propies de los estilos antiguos en cuestión, p'amosar la so esencia.
 1990 : por razones ideolóxiques o de demostración, los estilos modernos “Chang quan” y “Nan quan” perdieron los sos caráuteres marciales y derivaron a práutiques ximnástiques y acrobátiques. El mesmu cambéu dase nos estilos d'imitación d'animales, los estilos de Shaolin o los estilos internos de competición. La quebradura ente estilos tradicionales y estilos modernos paez anguaño dafechu institucionalizada per aciu de la creación en China de la Federación China d'Artes Marciales Tradicionales.

El wushu ye güei una disciplina deportiva con una federación internacional (IWUF), federaciones continentales y federaciones nacionales, toes elles reconocíes pol Comité Olímpicu Internacional (COI). Celébrense campeonatos del mundu cada dos años. Néstos fáense tres tipos de competiciones: de Sanda, de taolu (formes) y de taiji quan. El primer campeonatu del mundu de wushu fíxose en Beixín en 1991.

Disciplines

Formes a mano vacía:

 Changquan (boxéu llargu del Norte)
 Nanquan (boxéu llargu del Sur)
 Taijiquan (Tai Chi Chuan)

Formes con armes:

 Dao (sable)
 Jian (espada)
 Taijijian (espada del Tai Chi)
 Nandao (sable del Sur)
 Gun (palu llargu)
 Qiang (llanza)
 Nangun (palu del Sur)

Combate:

 Sanda

Ver tamién

 Artes marciales de China
 Llista de les artes marciales de China

 Referencies 

 Enllaces esternos 

 International Wushu Federation
 Bon sitiu sobre Wushu
 WushuWiki.org 
 FM - Wushu 
 Wushu.com
 What is Wushu 
 Info sobre la hestoria del wushu 

Categoría:Artes marciales de China
Categoría:Deportes